স্যালাইন হাতে শুনানিতে অসুস্থ বৃদ্ধা! SIR নাকি হয়রানি? উঠছে প্রশ্ন

নদিয়া: অসুস্থ শরীর, চলছে স্যালাইন, কিন্তু তার পরেও ডাক পড়েছে এসআইআর (SIR) শুনানিতে (Hearing)। অগত্যা স্যালাইন হাতে নিয়ে হাসপাতাল থেকে সরাসরি শুনানিতে হাজির হলেন এক বৃদ্ধা। নদিয়ার (Nadia) চাপড়া বিধানসভার চাপড়া ১ গ্রাম পঞ্চায়েতে ধরা পড়েছে এই ছবি। স্যালাইন লাগানো অবস্থায় সোমবার চাপড়া বিডিও অফিসে বছর ৫০-এর নাজু বিবি সেখকে দেখা যায় শুনানিতে অংশ নিতে।

পরিবার সূত্রে জানা গিয়েছে, গতকাল তীব্র পেট যন্ত্রণায় চাপড়া গ্রামীণ হাসপাতালে ভর্তি করা হয় নাজু বিবিকে। তবে শরীর অসুস্থ হলেও এসআইআর আতঙ্ক তাঁকে সারারাত ঘুমোতে দেয়নি। শুনানিতে হাজির না দিলে ভোটার তালিকা থেকে তাঁর নাম বাদ পড়ে যেতে পারে, এই আশঙ্কাতেই হাসপাতালে ছটফট করতে থাকেন এই বৃদ্ধা। শেষ পর্যন্ত সোমবার চিকিৎসাধীন অবস্থাতেই, হাতে স্যালাইন নিয়ে শুনানির জন্য হাসপাতাল থেকে সরাসরি বিডিও অফিসে পৌঁছে যান তিনি।

আরও পড়ুন: এসআইআর শুনানির আগেই আত্মহত্যা ৭০ বছরের বৃদ্ধের

নাজু বিবির এই অবস্থায় তাঁকে দেখে সহায়তার হাত বাড়িয়ে দেন চাপড়া ব্লক তৃণমূল কংগ্রেসের সভাপতি সুকদেব ব্রহ্ম। তিনি সহায়তা কেন্দ্রে তাঁর প্রয়োজনীয় ব্যবস্থা করেন। এই ঘটনাকে কেন্দ্র করে নির্বাচন কমিশনের (Election Commission) ভূমিকা নিয়ে তীব্র ক্ষোভ প্রকাশ করেছে স্থানীয় তৃণমূল কংগ্রেস নেতৃত্ব। তাঁদের অভিযোগ, বিজেপি সরকারের অমানবিক নীতির ফলেই সাধারণ মানুষকে এভাবে হয়রানির শিকার হতে হচ্ছে। অসুস্থ শরীর নিয়ে একজন বৃদ্ধাকে শুনানিতে হাজির হতে বাধ্য হওয়া তারই প্রমাণ।